
Γεωλογικό και μεταλλογενετικό πλαίσιο της Μήλου
Η νήσος Μήλος αποτελεί ένα πρόσφατα αναδυθέν ηφαίστειο (ηλικίας μικρότερης των 2 εκατομμυρίων ετών, <2 Ma), το οποίο εντάσσεται στο ενεργό Ελληνικό Ηφαιστειακό Τόξο (Hellenic Volcanic Arc) η Ηφαιστειακό Τόξο  του Ν. Αιγαίου (South Aegean volcanic Arc), ηλικίας από το Πλειόκαινο έως σήμερα (Εικ. 1). Η περιοχή χαρακτηρίζεται γεωλογικά από διεργασίες ηφαιστειότητας τόξου και υδροθερμικής δραστηριότητας θαλάσσιου πυθμένα, εντός ηπειρωτικού φλοιού ο οποίος έχει υποστεί λέπτυνση λόγω εφελκυστικής τεκτονικής [Le Pichon and Angelier, 1979; Papanikolaou, 1993; Royden and Papanikolaou, 2011]. Η λεπτομερής γεωλογική χαρτογράφηση της Μήλου, έδειξε την ύπαρξη νεοτεκτονικών ρηξιτεμαχών (Εικ. 2a, 2b, 2c) (Papanikolaou et al., 1990). Η κινηματική ανάλυση έδειξε διαφορετικές κινήσεις σε διάφορα ρηξιτεμάχη κατά την νεοτεκτονική εξέλιξη. Η συνολική τεκτονική δομή χαρακτηρίζεται σαν μια πολύπλοκη δομή από νεοτεκτονικές ενότητες που διαδέχονται  στο χώρο μορφές τεκτονικών τάφρων -κεράτων-περιστροφών. Κυρίαρχη δομή είναι η τάφρος του όρμου Μήλου-Φυριπλάκας με διεύθυνση NW-SE (Εικ. 2b, 3), που διακόπτει τη συνέχεια των δομών της Δυτικής και Ανατολικής Μήλου. Η όλη εικόνα δείχνει ότι η συνολική δομή δεν είναι αποτέλεσμα διαδοχικών παραμορφωτικών φάσεων που έδρασαν ενιαία στην Μήλο, αλλά μία εκλεκτική γεωγραφικά ενεργοποίηση δομών κατά συγκεκριμένα χρονικά διαστήματα. Η κυκλοφορία των γεωθερμικών ρευστών ακολουθεί τα κυριότερα  περιθωριακά ρήγματα των νεοτεκτονικών ρηξιτεμαχών με γενική κίνηση από SSE προς NNW πάνω από την κορυφαία ζώνη του αντίκλινου του μεταμορφωμένου υποβάθρου που υπέρκειται της μαγματικής εστίας  (Papanikolaou et al., 1990).
Η Μήλος φιλοξενεί ένα από τα μεγαλύτερα ενεργά μεταλλοφόρα γεωθερμικά συστήματα μικρού βάθους (≤230 μέτρα), που έχουν περιγραφεί μέχρι σήμερα και το οποίο λειτουργεί εδώ και περίπου 2 εκατομμύρια χρόνια [Dando et al., 1995; Valsami-Jones et al., 2005; Wu et al., 2016]. Το νησί αποτελεί ένα ιδιαίτερο και διεθνώς αναγνωρισμένο φυσικό χερσαίο εργαστήριο για τη μελέτη ηφαιστειακών-υδροθερμικών διεργασιών που λαμβάνουν χώρα σε υποθαλάσσιο περιβάλλον. Η Μήλος έχει αναγνωριστεί ως ένα νέο μεταλλογενετικό περιβάλλον, που χαρακτηρίζεται από μεταλλοφορίες υβριδικού τύπου μεταξύ επιθερμικής και συμπαγούς θειούχου μεταλλοφορίας του θαλάσσιου πυθμένα, που συνδέονται με αναδυόμενα ηφαίστεια [Naden et al., 2005; Alfieris et al., 2013].

Σε αυτό το δυναμικά εξελισσόμενο περιβάλλον, το θερμό θαλασσινό νερό αναμειγνύεται με μαγματικά και μετεωρικά νερά, οδηγώντας στον σχηματισμό εξαιρετικά καλά διατηρημένων παλαιογεωθερμικών συστημάτων μικρής ηλικίας. Τα συστήματα αυτά φιλοξενούν υβριδική μεταλλοφορία τύπου VMS (Volcanogenic Massive Sulfides — ηφαιστειοϊζηματογενή θειούχα κοιτάσματα) και επιθερμικού τύπου, με Au, Ag, Cu, Sb και Te [Kilias et al., 2001; Naden et al., 2005; Marschik et al., 2010; Alfieris et al., 2013], καθώς και κοιτάσματα βιομηχανικών ορυκτών, όπως ο μπεντονίτης, ο περλίτης και οι ποζολάνες [Christidis and Scott, 1997; Christidis, 1998; Christidis and Huff, 2009]. Η εξέλιξη αυτή συντελείται καθώς η ηφαιστειακή δραστηριότητα μεταβαίνει από το υποθαλάσσιο στο χερσαίο περιβάλλον και το σύστημα καθίσταται ανοικτό στην εισροή μετεωρικών νερών.

Επιπλέον, η Μήλος προσφέρει μια μοναδική ευκαιρία διερεύνησης της αλληλεπίδρασης μεταξύ ηφαιστειακών-υδροθερμικών, μεταλλογενετικών και βιολογικών διεργασιών [Bühring et al., 2017]. Στο νησί απαντά ο πρώτος γνωστός, ηλικίας περίπου 2,0 εκατομμυρίων ετών, μη μεταμορφωμένος και απολιθωματοφόρος ιζηματογενής σχηματισμός σιδήρου (Iron Formation, IF), ο οποίος είναι συγκρίσιμος με τους ταινιωτούς σχηματισμούς σιδήρου του Προκαμβρίου (Banded Iron Formations, BIFs) [Kilias et al., 2008, 2020; Chi Fru et al., 2015, 2018]. Ο σχηματισμός αυτός συνδέεται χωρικά με βιογενή κοιτάσματα οξειδίων μαγγανίου που φιλοξενούνται σε ψαμμίτες και παρουσιάζουν οικονομικό ενδιαφέρον [Liakopoulos et al., 2001; Kilias et al., 2007; Kilias, 2011, 2020].

Στη Μήλο λειτουργούν μεγάλα ορυχεία μπεντονίτη και περλίτη της εταιρείας Imerys S.A. Το μεταλλευτικό σύμπλεγμα Αγγεριά–Αγία Ειρήνη–Κουφή εκτείνεται σε μήκος περίπου 2,5 km και παράγει σχεδόν 1 εκατομμύριο τόνους μπετονίτη ετησίως. Βρίσκεται στο βορειοανατολικό τμήμα της Μήλου και αποτελεί το μεγαλύτερο ενεργό ορυχείο μπεντονίτη σε ολόκληρη την Ευρώπη.

Εικόνα 1. Κύρια γεωλογικά χαρακτηριστικά της νήσου Μήλου, και θέσεις των σταθμών της άσκησης υπαίθρου. Στον ένθετο χάρτη απεικονίζονται η Μήλος και τα ηφαιστειακά κέντρα κατά μήκος του Ελληνικού Ηφαιστειακού Τόξου (Ηφαιστειακού Τόξου  του Ν. Αιγαίου). UPI — Ανώτερο Πλειστόκαινο· LPl — Κατώτερο Πλειστόκαινο· UPo — Ανώτερο Πλειόκαινο· LPo — Κατώτερο Πλειόκαινο· UMi — Ανώτερο Μειόκαινο· M — Μεσοζωικός αιώνας. Ο γεωλογικός χάρτης της Μήλου προέρχεται από τους Fytikas et al. (1986). Οι θέσεις που θα επισκεφθούμε κατά την Γεωλογική Άσκηση Πεδίου σημειώνονται στην Εικόνα 1 με τον κωδικό SX, όπου X είναι ο αριθμός κάθε θέσης. 

Πολύ πρόσφατες ωκεανογραφικές έρευνες αποκάλυψαν ένα προηγουμένως μη καταγεγραμμένο πεδίο υδροθερμικών αναβλύσεων σε ενδιάμεσα βάθη (30–230 m), στην γεωφυσικών διασκοπήσεων υψηλής ανάλυσης, οι οποίες συμπληρώθηκαν από υφαλοκρηπίδα της νήσου Μήλου. Η ανακάλυψη αυτή πραγματοποιήθηκε μέσω γεωχημικά, γεωφυσικά και οπτικά δεδομένα που συλλέχθηκαν με τη χρήση του τηλεχειριζόμενου υποθαλάσσιου οχήματος (Remotely Operated Vehicle, ROV) MARUM-SQUID [Nomikou et al., 2025].

Εικόνα 2. a. Σχηματικός νεοτεκτονικός χάρτης της Νήσου Μήλου. 1: Μεταμορφωμένο υπόβαθρο, 2: Ασβεστόλιθοι κλπ. Ιζήματα Ανωτέρου Μειόκαινου – Κατωτέρου Πλειοκαίνου, 3:Παλαιοί τοφφίτες, 4: Κατώτερες Λάβες, 5: Λαχάρ, 6: Νέοι τοφφίτες, 7: Ηφαιστεαικά του Τράχηλα, 8: Ηφαιστειακά Φυριπλάκας, 9: Πρόσφατοι τόφφοι και ψαμμίτες, 10: Αλλούβια και πλευρικά κορήματα. b. Οι ρηξιγενείς ζώνες και οι Νεοτεκτονικές ενότητες της Ανατολικής Μήλου. c. Γενικές τομές διεύθυνσης περίπου N-S και ENE-WSW της Νήσου Μήλου που δείχνουν τα κύρια ρήγματα που οριοθετούν τα ρηξιτεμάχη και τις κινήσεις τους (Papanikolaou et al., 1990)

Εικόνα 3. Τεκτονική τομή των νεότερων ηφαιστειακών σχηματισμών της Μήλου, ηλικίας Ανώτερου Πλειστοκαίνου, στους κρατήρες της Φυριπλάκας, εντός του τεκτονικού βυθίσματος διεύθυνσης ΒΔ–ΝΑ του Κόλπου της Μήλου–Φυριπλάκας (Papanikolaou et al., 2025).
Στόχοι
Η παρούσα γεωλογική άσκηση πεδίου έχει σχεδιαστεί με σκοπό να δώσει στους φοιτητές την ευκαιρία να:

A. Εξετάσουν επιτόπου τα χαρακτηριστικά πεδίου των επιφανειακών γεωμορφών και δομών που έχουν διατηρηθεί σε διάφορα κοιτάσματα βασικών και πολυτίμων μετάλλων επιθερμικού και VMS τύπου, και μαγγανίου και σιδήρου, σε ηφαίστεια με μικρό ανάγλυφο (<750 m), τα οποία αναδύθηκαν σχετικά πρόσφατα (<2 Ma) σε τεκτονικά ενεργά περιβάλλοντα. Αυτός ο τύπος κοιτασμάτων, ο οποίος σχηματίζεται σε ρηχό υποθαλάσσιο ηφαιστειακό-υδροθερμικό περιβάλλον, αποτελεί ένα αναδυόμενο πεδίο μεταλλευτικής έρευνας και εκμετάλλευσης και προσελκύει σήμερα σημαντική χρηματοδότηση για έρευνα σε εθνικό και διεθνές επίπεδο, με στόχο τη διασφάλιση του εφοδιασμού με ένα ευρύ φάσμα πρώτων υλών. Οι παλαιοεπιφάνειες επιθερμικών συστημάτων μπορούν να λειτουργήσουν ως δείκτες για τον εντοπισμό μεταλλοφορίας [Sillitoe, 2015]. Ως εκ τούτου, αναμένεται ότι η συγκεκριμένη εκπαιδευτική δραστηριότητα θα εμπλουτίσει την εμπειρία των φοιτητών στην εργασία πεδίου, με άμεση εφαρμογή στη μεταλλευτική έρευνα. 
B. Επισκεφθούν το κύριο ενεργό ορυχείο μπεντονίτη της Μήλου και τις εγκαταστάσεις επεξεργασίας, προκειμένου να εξοικειωθούν με τις βιώσιμες μεταλλευτικές πρακτικές, το διάγραμμα ροής των υλικών και το σύνολο της γραμμής παραγωγής, από το ορυχείο έως τις λιμενικές εγκαταστάσεις, καθώς και με τον εξοπλισμό παρακολούθησης των εργασιών φόρτωσης και μεταφοράς. 
C. Εξοικειωθούν με τις ενδείξεις στο πεδίο γεωβιολογικής δραστηριότητας, η οποία συμβάλλει στο μεταλλικό εμπλουτισμό και στις διεργασίες μεταλλοφορίας ρηχών υποθαλάσσιων παλαιογεωθερμικών και ηφαιστειακών-υδροθερμικών συστημάτων. Για τον σκοπό αυτό, οι φοιτητές θα εξετάσουν τα χαρακτηριστικά πεδίου του πρώτου αναγνωρισμένου σύγχρονου αναλόγου των ταινιωτών σχηματισμών σιδήρου του Προκαμβρίου (Banded Iron Formations, BIFs) [Kilias et al., 2007; Chi Fru et al., 2015, 2018], καθώς και τις χωρικά συνδεδεμένες μικροβιακές ιζηματογενείς δομές (Microbially Induced Sedimentary Structures, MISS) [Noffke et al., 2010] που φιλοξενούν μεταλλοφορία οξειδίων μαγγανίου και τη βιογενή μεταλλοφορία οξειδίων σιδήρου (BIF analogue). 
D. Συμμετάσχουν σε προβληματισμό και συζήτηση σχετικά με ένα σύγχρονο και βιώσιμο πρότυπο οικονομικής ανάπτυξης της Μήλου, το οποίο βασίζεται στη μεταλλευτική δραστηριότητα και τον τουρισμό. Οι δύο αυτές δραστηριότητες μπορούν να συνυπάρχουν προς όφελος της τοπικής κοινωνίας, η οποία απολαμβάνει τα οφέλη αυτής της παραγωγικής και βιώσιμης συμβίωσης.
Προορισμοί της γεωλογικής άσκησης πεδίου και νέες επιστημονικές ανακαλύψεις
Οι κύριοι σταθμοί της γεωλογικής άσκησης υπαίθρου περιλαμβάνουν τρία στενά συνδεδεμένα παλαιογεωθερμικά συστήματα, εκδηλώσεις του ενεργού γεωθερμικού συστήματος της Μήλου, και την γενετική τους σχέση τους με το γενικότερο τεκτονικό καθεστώς της Μήλου. Κάθε σταθμός εξυπηρετεί έναν ή περισσότερους από τους στόχους που περιγράφονται παραπάνω.

1. Το ενεργό ηφαιστειακό-υδροθερμικό και γεωθερμικό πεδίο (Κάλαμος–Κόλποι Παλαιοχωρίου-Αγίας Κυριακής) (Kalamos—Palaeochori/Aghia Kyriaki Bays active volcanic-hydrothermal and geothermal field) (S2, S3, S4/ Εικ. 1, βλ. Εικόνα 4). 
Η ενεργή υδροθερμική δραστηριότητα στον θαλάσσιο πυθμένα εκδηλώνεται στους κόλπους του Παλαιοχωρίου και της Αγίας Κυριακής με εκτεταμένες περιοχές διάχυτης εκροής αερίων και ρευστών πλούσιων σε CO₂ (Εικ. 4Α), μικροβιακούς τάπητες (microbial mats) και υδροθερμικά ιζήματα με υψηλές συγκεντρώσεις Mn, Fe και As (Godelitsas et al., 2015), σε βάθος νερού περίπου 2 m. 

Απολιθωμένοι υδροθερμικοί πόροι, οι οποίοι χαρακτηρίζονται από ορυκτά προχωρημένης αργιλικής εξαλλοίωσης και μεταλλοφορίες αυτοφυούς θείου, εμφανίζονται κατά μήκος της παραλίας του Παλαιοχωρίου (Εικ. 4Β). Ενεργοί χερσαίοι πόροι έκλυσης υδροθερμικών και ηφαιστειακών αερίων (fumaroles) από τους οποίους αποτίθεται αυτοφυές θείο, αναπτύσσονται σε ρυόλιθο με πορφυριτικούς κρυστάλλους βιοτίτη και χαλαζία στην περιοχή του Καλάμου (Εικ. 4Γ, Δ). 
Νεότερα δεδομένα για τα υδροθερμικά πεδία της Μήλου (Nomikou et al., 2025)

Γεωφυσικές έρευνες υψηλής ανάλυσης, σε συνδυασμό με δεδομένα από το τηλεχειριζόμενο υποθαλάσσιο όχημα ROV MARUM-SQUID, αποκάλυψαν ένα άγνωστο έως τώρα υδροθερμικό πεδίο σε ενδιάμεσα βάθη (30–230 m) στην υφαλοκρηπίδα της Μήλου. Διακρίνονται τρεις κύριες περιοχές υδροθερμικής δραστηριότητας θαλάσσιου πυθμένα: Αγία Κυριακή, Παλαιοχώρι–Θειορυχεία και Βάνι, οι οποίες συνδέονται με ενεργά ρήγματα. Οι υδροθερμικές εκλύσεις είναι συγκεντρωμένες σε συγκεκριμένα βάθη, ενώ βαθύτερα παρατηρούνται εκτεταμένοι μικροβιακοί τάπητες, ενεργές υδροθερμικές καμινάδες που εκλύουν CO₂ και ρευστά θερμοκρασίας άνω των 180 °C. Τα ευρήματα παρουσιάζουν λεπτομερή εικόνα της μορφολογίας και των χαρακτηριστικών των υδροθερμικών περιοχών στην υφαλοκρηπίδα της Μήλου, και της κατανομής τους σαν συνέχεια των τεκτονικών χαρακτηριστικών που παρατηρούνται στην χέρσο.  

Εικόνα 4. Α. Αέρια πλούσια σε CO₂ και υδροθερμικά ρευστά εκλύονται στον αμμώδη πυθμένα του κόλπου του Παλαιοχωρίου, σε βάθος περίπου 2 m. Β. Απολιθωμένος υδροθερμικός πόρος σε πετρώματα ηφαιστειακής λασπορροής (lahar), τα οποία εμφανίζονται στην παραλία του Παλαιοχωρίου. Γ. Ενεργοί χερσαίοι πόροι έκλυσης υδροθερμικών και ηφαιστειακών αερίων (fumaroles), στον Κάλαμο. Δ. Απολιθωμένος ηφαιστειακός πόρος και απόθεση αυτοφυούς θείου, στον Κάλαμο.

2.  Το υβριδικό επιθερμικό-VMS κοίτασμα Ag–Au-Pb-Zn(±Te), Προφήτης Ηλίας–Χονδρό Βουνό (PI-CV) (S5, S6/Εικ. 1, βλ. Εικόνα 5) [Hybrid epithermal-VMS Au–Ag-Pb-Zn(±Te) mineralization) 
Το υβριδικό επιθερμικό-VMS κοίτασμα Ag–Au-Pb-Zn(±Te), Προφήτης Ηλίας–Χονδρό Βουνό (PI-CV αποτελεί ένα επιθερμικό σύστημα έκτασης 20 km², με συνολικούς πόρους που ανέρχονται σε 0,8 εκατομμύρια ουγγιές χρυσού (Moz Au) και 12,4 εκατομμύρια ουγγιές αργύρου (Moz Ag) [Kilias et al., 2001; Naden et al., 2005; Grosche et al., 2023].

Το κοίτασμα φιλοξενείται σε υδροθερμικά εξαλλοιωμένους ρυολιθικούς κισσηρώδεις τόφφους και ιγνιμβρίτες και αποτελείται από φλέβες χαλαζία–χαλακηδονίου-αδουλάριου με κολλοφορμική ταινιωτή υφή, οι οποίες συνδέονται με εξαλλοίωση των περιβαλλόντων πετρωμάτων από χαλαζία, αδουλάριο και σερικίτη (Εικ. 5Β, Γ). Το σύστημα των σχεδόν κατακόρυφων μεταλλοφόρων φλεβών εκτείνεται από υψόμετρο περίπου 600 m μέχρι το επίπεδο της θάλασσας. 
Η μεταλλοφορία αποτελείται από σιδηροπυρίτης, γαληνίτη, χαλκοπυρίτη, σφαλερίτη, μαρκασίτη, τετραεδρίτη, αυτοφυή χρυσό/ήλεκτρo, αλογονίδια του αργύρου (χλωραργυρίτης και ιωδαργυρίτης), και ατακαμίτη. Τα θειούχα ορυκτά απαντούν κυρίως στα βαθύτερα τμήματα του συστήματος, κάτω από υψόμετρο περίπου 300 m πάνω από τη στάθμη της θάλασσας, με τη μορφή διάσπαρτης μεταλλοφορίας τύπου stockwork, της οποίας το βάθος παραμένει άγνωστο. Οι αυξημένες περιεκτικότητες σε χρυσό συγκεντρώνονται πάνω από τη ζώνη των βασικών μετάλλων [Kilias et al., 2001].

Το κοίτασμα Προφήτης Ηλίας–Χονδρό Βουνό συνδέεται γεωγραφικά με χαρακτηριστικές γεωμορφές παλαιοεπιφανειών επιθερμικών συστημάτων, οι οποίες εντοπίζονται στη θέση Κοντάρος και βορειότερα–βορειοδυτικότερα του Χονδρού Βουνού. Σε αυτές περιλαμβάνονται αποθέσεις πυριτικού sinter (χαλακηδονίου) από θερμές πηγές, οι οποίες χαρακτηρίζονται από εντυπωσιακούς ιστούς όπως silica sinter, drain-back kaolinization, syneresis cracks and geyser vent mounds [βλ. επίσης Sillitoe, 2015]. 

Εικόνα 5. Α. Γενική άποψη του συστήματος Προφήτης Ηλίας – Χονδρό Βουνό κοιτώντας προς Νοτιοδυτικά: Ανυψωμένη παλαιοανάγλυφη επιφάνεια υποθαλάσσιου περιβάλλοντος. Οι λόφοι φιλοξενούν επιθερμικά κοιτάσματα Au–Ag-Pb-Zn(±Te), τα οποία σήμερα δεν είναι οικονομικά εκμεταλλεύσιμα, και αποτελούνται από ρυολιθικούς θόλους λάβας, με τις πλαγιές τους να σχηματίζονται από αποθέσεις πυροκλαστικών ροών τύπου ignimbrite. Στο προσκήνιο, οι χαμηλότερες περιοχές περιλαμβάνουν αναβαθμίδα πυριτικού sinter από θερμές πηγές, η οποία σχηματίστηκε σε ζώνη υδροθερμικής εκροής. Β. Εμφάνιση επιθερμικής φλέβας χαλαζία που φέρει χρυσό, μέσα σε υποθαλάσσιους ρυολιθικούς τόφφους και ιγνιμβρίτες που έχουν υποστεί πυριτίωση, σερικιτίωση και αδουλαρίωση, στο επιθερμικό κοίτασμα χαμηλής έως ενδιάμεσης σουλφιδίωσης (LS–IS). C. Δείγμα χειρός τυπικής χρυσοφόρου φλέβας χαλκηδόνιου–χαλαζία-αδουλάριου, με κολλοφορμική ταινιωτή υφή (crack and sheal). (D, E, F) Πυριτικό sinter από θερμές πηγές στην περιοχή Κοντάρος. Λεπτοστρωματώδες πυριτικό sinter, με απολιθωμένες φυσαλίδες σε πισίνες λάσπης (fossil bubbles in silica mud pools) (Δ). Κοιλότητες που σχηματίστηκαν από τη διάλυση του πετρώματος κατά την εξαλλοίωση καολινίτη λόγω επανακυκλοφορίας των υδροθερμικών ρευστών (drain-back kaolinization) [Sillitoe, 2015], σε υπολειμματική ζώνη κάτω από το sinter (Ε) και sinter που σχηματίστηκε από θερμή πηγή τύπου mud pool, με ρωγμές συστολής λόγω συναίρεσης (syneresis cracks) (F).

3. Το ενεργό ορυχείο μπεντονίτη της Αγγεριάς (The Aggeria Bentonite open pit mine) (S9/Εικ. 1, βλ. Εικόνα 6) 
Το ενεργό ορυχείο μπεντονίτη της Αγγεριάς (Εικ. 6), το οποίο βρίσκεται σε συνεχή λειτουργία από το 1968, αποτελεί ένα από τα μεγαλύτερα ορυχεία μπεντονίτη παγκοσμίως.

Το ορυχείο της Αγγεριάς έχει πλάτος περίπου 700 m και αποτελεί το κυριότερο από τα τρία ορυχεία που αναπτύσσονται σε ένα μεγάλο κοίτασμα μπεντονίτη, το οποίο εκτείνεται σε μήκος περίπου 2,5 km κατά τη διεύθυνση ανατολής–δύσης (Α–Δ). Η Μήλος παράγει περίπου το ένα δέκατο της παγκόσμιας παραγωγής μπεντονίτη, που αντιστοιχεί σε περίπου 1,1 εκατομμύρια τόνους. Το κοίτασμα μπεντονίτη σχηματίστηκε μέσω της εξαλλοίωσης πυροκλαστικών ροών που εκδηλώθηκαν σε θαλάσσιο περιβάλλον. Το πάχος του κοιτάσματος ενδέχεται να υπερβαίνει τα 60 m και αντιστοιχεί σε μια διαδοχή επάλληλων πυροκλαστικών ροών, οι οποίες διακρίνονται από τις χρωματικές διαφοροποιήσεις τους στην Εικόνα 5. Πάνω από τον μπεντονίτη αναπτύσσεται στρώμα ερυθρής μάργας (Εικ. 4) [Christidis and Huff, 2009].

Εικόνα 6. Το ορυχείο μπεντονίτη ανοιχτής εκσκαφής της Αγγεριάς.
4.  Το κοίτασμα Mn–Fe(Ba) του Ακρωτηρίου Βάνι (S10/Εικ. 1, βλ. Εικόνες 7 και 8)
Μετάλλευμα μαγγανίου (Manganese deposit) 
Το Ακρωτήριο Βάνι λειτούργησε ως μεταλλείο μαγγανίου (Εικ. 7) σε δύο περιόδους: από το 1886 έως το 1909 και από το 1916 έως το 1928. Κατά την πρώτη περίοδο εξορύχθηκαν 220.000 τόνοι μεταλλεύματος μαγγανίου (Plimer, 2000). Τα αποθέματα ανέρχονται σε 2,1 εκατομμύρια τόνους, με περιεκτικότητα 14,4% Mn (Mack, 1967). Μελέτες εμπλουτισμού βαρυτοφόρων πετρωμάτων οδήγησαν στην παραγωγή συμπυκνώματος βαρύτη υψηλής περιεκτικότητας (Anastasakis et al., 1995). Τα στρώματα του μεταλλεύματος έχουν μέση σύσταση 14,6% Mn, 12,8% BaSO₄, 62% SiO₂ και 7,5% Fe₂O₃ [Liakopoulos et al., 2001; Glasby et al., 2005].

Το μετάλλευμα μαγγανίου απαντά στη θαλάσσια ενδοηφαιστειακή λεκάνη του Ακρωτηρίου Βάνι, ηλικίας Πλειοκαίνου–Πλειστοκαίνου, η οποία περιβάλλεται από υποθαλάσσιους δόμους δακιτικής και ανδεσιτικής λάβας. Αποτελείται κυρίως από τοντοροκίτη [Kilias et al., 2020], ολλανδίτη και μαντζιροΐτη, ορυκτά που φιλοξενούνται σαν συγκολλητικό υλικό σε ηφαιστειοκλαστικούς ψαμμίτες και αμμώδεις τόφφους.

Ο σχηματισμός του μεταλλεύματος έλαβε χώρα σε ένα παλαιοπεριβάλλον που είχε ανυψωθεί λόγω ηφαιστειακής και τεκτονικής δραστηριότητας, ήταν εκτεθειμένο στο ηλιακό φως και χαρακτηριζόταν από οξειδωτικές συνθήκες. Στο περιβάλλον αυτό αλληλεπιδρούσαν η ιζηματογένεση σε ρηχό θαλάσσιο περιβάλλον και σε παλιρροϊκό επίπεδο (tidal flat), ένα μικροβιακό οικοσύστημα, καθώς και μέταλλα που προέρχονταν από υδροθερμικές εκπομπές —ιδίως Mn²⁺— και βιολογικά απαραίτητα στοιχεία [Kilias, 2011;  Kilias et al., 2020]. 
Σύμφωνα με την ταξινόμηση των Hein et al. (2008) για ενεργά κοιτάσματα μαγγανίου του θαλάσσιου πυθμένα που συνδέονται με ηφαιστειακά τόξα, τα κοιτάσματα της Μήλου παρουσιάζουν ποικιλία μορφών μεταλλοφορίας (Εικ. 8):

(α) Κρούστες μαγγανίου (Mn-crusts): Επικαλύψεις οξειδίων μαγγανίου πάνω σε αμμώδη υποστρώματα. (β) Μαγγανιούχοι ψαμμίτες και αμμώδεις τόφφοι (Mn sandstone/sandy tuff): Στρωματοπεριορισμένα κοιτάσματα οξειδίων μαγγανίου, τα οποία συγκολλούν ηφαιστειακούς ψαμμίτες και αμμώδεις τόφφους, καθώς και ηφαιστειακά λατυποπαγή και κροκαλοπαγή. (γ) Στρωματόμορφο/στρωματώδες μαγγάνιο (stratiform/bedded Mn): Οξείδια μαγγανίου που απαντούν ως πυκνές στρωματόμορφες και στρωματοπεριορισμένες συγκεντρώσεις, διακριτά στρώματα, φακοί και λεπτά στρώματα πάχους από μερικά χιλιοστά έως μερικά εκατοστά. (δ) Κοιτάσματα κροκαλών μαγγανίου (Mn cobble deposits): Ακανόνιστου σχήματος και τεκτονικά χαοτικά melanges οξειδίων μαγγανίου, τα οποία φιλοξενούνται σε ψαμμίτες και αμμώδεις τόφφους. (ε) Μεταλλοφορία μαγγανίου τύπου φλεβιδίων (stringer Mn deposits): Οξείδια μαγγανίου που συμμετέχουν σε κολλοφορμικές ταινιωτές υφές, πληρούν κοιλότητες και σχηματίζουν δομές κονκάρδας σε φλέβες επιθερμικού τύπου. Οι φλέβες αυτές διατέμνουν τα ιζηματογενή πετρώματα-ξενιστές —ψαμμίτες και αμμώδεις τόφφους— καθώς και τους υποκείμενους δακίτες και ανδεσίτες.

Το μετάλλευμα μαγγανίου χαρακτηρίζεται από ιζηματογενείς δομές επαγόμενες από μικροβιακή δραστηριότητα (Microbially Induced Sedimentary Structures, MISS, sensu Noffke, 2010). Οι δομές αυτές σχηματίστηκαν μέσω της αλληλεπίδρασης της παράκτιας ιζηματογένεσης, των υδροθερμικών εκπομπών τύπου white smokers και ενεργού φωτοσυνθετικής ή/και χημειοτροφικής μικροβιακής δραστηριότητας (Εικ. 7, 8). Περιλαμβάνουν: (1) Δομές στρώσεων μικροβιακών ταπήτων (mat-layer structures), (2) Δομές αυξητικής στρώσης και κονδύλους (growth bedding structures and nodules), (3) Ρυτιδωτές δομές και απολεπιζόμενες αμμώδεις στιβάδες (wrinkle structures and exfoliating sand laminae), (4) Ρωγμές με ανασηκωμένα και κυρτωμένα περιθώρια (cracks with upturned and curled margins), (5) Δομές αναδίπλωσης και κύλισης (roll-up structures), (6) Απολιθωμένους θόλους αερίων (fossil gas domes), (7) Θραύσματα και αποσπασμένα τεμάχια μικροβιακών ταπήτων (mat fragments and chips), (8) Δομές ολίσθησης μικροβιακών ταπήτων (mat slump structures).

Εικόνα 7. Το εγκαταλελειμμένο μεταλλείο μαγγανίου (Mn) του Ακρωτηρίου Βάνι. Στρωματοειδές μετάλλευμα μαγγανίου μεταλλευματικής ποιότητας (Mn), που φιλοξενείται σε μικτής σύστασης ηφαιστειοκλαστικούς αμμώδεις τόφφους και επικλαστικούς ψαμμίτες (ss). (rhy): τεκτονικά ανυψωμένη ρυολιθική διείσδυση.

Εικόνα 8. Τύποι μεταλλοφορίας και ιζηματογενείς δομές επαγόμενες από μικροβιακή δραστηριότητα (MISS) σε κοιτάσματα οξειδίων μαγγανίου (Mn) (Kilias, 2011). (α) Κρούστες μαγγανίου με θραύσματα και αποσπασμένα τεμάχια μικροβιακών ταπήτων. Το καλέμι έχει μήκος 21 cm. (b) Κρούστες μαγγανίου με ρυτιδωτές δομές και δομές απολέπισης αμμωδών στιβάδων. Το νόμισμα έχει διάμετρο 2 cm. Σημειώνεται ότι η ρυτιδωμένη υφή κάθε στρώσης (A) διαφέρει ως προς τη διάταξή της από εκείνη των υποκείμενων στρώσεων (B), γεγονός που υποδηλώνει την παρουσία απολιθωμένων βιοϋμενίων (biofilm). (c) Μαγγανιούχος ψαμμίτης/αμμώδης τόφφος. Αυτός ο τύπος μεταλλοφορίας χαρακτηρίζεται από μικροσκοπικές βιομορφικές και πιθανώς βιογενούς προέλευσης δομές φάσεων οξειδίων μαγγανίου (Kilias et al., 2020). (d) Στρωματώδες μετάλλευμα μαγγανίου με δομές αυξητικής στρώσης και κονδύλους, σε κατακόρυφο πρανές ύψους 5 m. Το πρανές διατέμνει παλιρροϊκούς ψαμμίτες/αμμώδεις τόφφους που φιλοξενούν στρωματώδες μετάλλευμα μαγγανίου στο εγκαταλελειμμένο μεταλλείο του Ακρωτηρίου Βάνι. (e) Κοιτάσματα κροκαλών μαγγανίου με δομές αναδίπλωσης και κύλισης (roll-up structures). (f) Κοιτάσματα μαγγανίου τύπου φλεβιδίων (stringer deposits) με δομές cauliflower. (g) Απολιθωμένη ζώνη υδροθερμικών εκπομπών (βαρύτης) κάτω από τον θαλάσσιο παλαιοπυθμένα. Λεπτοταινιωμένη έως στρωματώδης μονάδα πλούσια σε βαρύτη (BA), με στρώσεις παράλληλες προς τη στρώση των περιβαλλόντων πετρωμάτων. Κάτω από αυτήν αναπτύσσεται ασύμφωνο, σωληνοειδές σώμα με την ίδια ορυκτολογική σύσταση (BB), καθώς και ράχη βαρύτη με δομές block, συσσώρευσης θραυσμάτων και μικρών καμινάδων (BC). (Mn): στρωματώδες μετάλλευμα μαγγανίου. (h) Κρούστες μαγγανίου – απολιθωμένοι θόλοι αερίων. Οι θόλοι παρουσιάζουν κονδυλώδεις επιφάνειες με μορφολογία που θυμίζει κουνουπίδι. Η κεφαλή του σφυριού έχει μήκος 11 cm. (i) Μαγγανιούχος ψαμμίτης/αμμώδης τόφφος με δομές αναδίπλωσης και κύλισης (roll-up structures). Εγκάρσια τομή πεπλατυσμένων, περιελιγμένων θραυσμάτων μεταλλοφόρου μαγγανιούχου ψαμμίτη.
5. Σιδηρούχος σχηματισμός (S10/ Εικ.1, βλ. Εικόνα 9)

Ο υποθαλάσσιος υδροθερμικός σιδηρούχος σχηματισμός (Iron Formation, IF) στη ιζηματογενή λεκάνη του Ακρωτηρίου Βάνι (Cape Vani Sedimentary Basin, CVSB) απαντά στην ηφαιστειακή πυριτιοκλαστική ακολουθία του Ακρωτηρίου Βάνι, σε συνάφεια με το μετάλλευμα μαγγανίου (Εικ. 9). Ο σιδηρούχος σχηματισμός παρουσιάζει ρυθμική ταινιωτή δομή, με εναλλαγές ταινιών πλούσιων σε Fe και Si, ανάλογη με εκείνη των Προκάμβριων ταινιωτών σιδηρούχων σχηματισμών (Banded Iron Formations, BIF) (Εικ. 9). Προγενέστερες μελέτες έχουν επίσης καταγράψει τη συσχέτισή του με άφθονες συγκεντρώσεις μικροβιακών απολιθωμάτων [Chi Fru et al., 2013, 2015].

Νεότερες αναλύσεις των ιζηματολογικών και βιογεωχημικών χαρακτηριστικών σε ολόκληρη την περιοχή [Chi Fru et al., 2018] αποκάλυψαν την παρουσία τουλάχιστον δύο σιδηρούχων σχηματισμών στο Ακρωτήριο Βάνι, οι οποίοι διαφέρουν χρονικά και χωρικά μεταξύ τους και παρουσιάζουν διακριτά ιζηματολογικά χαρακτηριστικά και χαρακτηριστικά απόθεσης. Τα δεδομένα υποδεικνύουν ότι για τον σχηματισμό των κοιτασμάτων τύπου BIF απαιτείται σύνθετη αλληλεπίδραση μεταξύ τεκτονικών διεργασιών, μεταβολών στις οξειδοαναγωγικές συνθήκες, βιολογικής δραστηριότητας και αβιοτικής απόθεση πυριτίου (Si).

Εικόνα 9. (a) Επαφή μεταξύ του υποκείμενου μαγγανιούχου ψαμμίτη (Mn) και του υπερκείμενου ταινιωτού σιδηρούχου σχηματισμού (BIF), ο οποίος υπέρκειται ασύμφωνα και καλύπτεται από σιδηρούχο σκληρό φλοιό αποσάθρωσης (ferruginous duricrust). (b) Φωτογραφία κοντινής λήψης των πετρωμάτων του ταινιωτού σιδηρούχου σχηματισμού (BIF) στο πεδίο. (c) Πριονισμένο δείγμα του BIF, στο οποίο διακρίνονται ταινίες πλούσιες σε Si (κίτρινες–κόκκινες ταινίες) και ταινίες πλούσιες σε Fe (σκούρες ταινίες). (d) Παράδειγμα πυριτόλιθου (chert) με αντικατάσταση από μαγγάνιο, η οποία εμφανίζεται ως διάχυτες μαύρες ταινίες. (e) Δείγμα χειρός ταινιωτού σιδηρούχου σχηματισμού (BIF).

6.  Τα θειωρυχεία του Παλιορέματος (Thiorichia Sulfur Mines) (S14/ Εικ. 1, βλ. Εικόνα 10)
Τα θειωρυχεία του Παλιορέματος, στην ανατολική ακτή της Μήλου, προσφέρουν μια εξαιρετική ευκαιρία μελέτης της σχέσης μεταξύ ηφαιστειακής δραστηριότητας και μεταλλοφορίας αυτοφυούς θείου. Το θείο απαντά σε φλέβες και ρωγμές ηφαιστειακών πετρωμάτων, όπως λάβες και αποθέσεις ηφαιστειακής τέφρας, τα οποία έχουν υποστεί έντονη εξαλλοίωση από όξινα, πλούσια σε θείο υδροθερμικά ρευστά. Οι παραγενέσεις προχωρημένης αργιλικής εξαλλοίωσης που παρατηρούνται στην περιοχή αποτυπώνουν την αλληλεπίδραση των ρευστών με τα πετρώματα-ξενιστές.

Ιδιαίτερη προσοχή θα πρέπει να δοθεί στις σχέσεις μεταξύ της λιθολογίας των πετρωμάτων-ξενιστών, των ρωγμών, των παραγενέσεων εξαλλοίωσης και της απόθεσης θείου, καθώς και στις διεργασίες που οδηγούν στη συγκέντρωση θείου σε ρηχά ηφαιστειακά περιβάλλοντα. Η συστηματική εξόρυξη θείου στο Παλιάορεμα ξεκίνησε το 1862 και συνεχίστηκε έως το 1958. Οι εργασίες εξόρυξης και οι εγκαταστάσεις επεξεργασίας που διατηρούνται στην περιοχή αναδεικνύουν τις πρακτικές προκλήσεις που συνδέονται με την εξόρυξη και την επεξεργασία ενός ορυκτού πόρου. Η τοποθεσία προσφέρει στους φοιτητές του SEG μια πολύτιμη ευκαιρία να συνδέσουν τις επιτόπιες γεωλογικές παρατηρήσεις με τις έννοιες των υδροθερμικών μεταλλογενετικών συστημάτων, της αλληλεπίδρασης ρευστού–πετρώματος, του σχηματισμού μεταλλευμάτων και της σχέσης μεταξύ γεωλογικών διεργασιών και μεταλλευτικών δραστηριοτήτων.

Εικόνα 10. Τα παλιά θειωρυχεία της Μήλου λειτουργούσαν από τα τέλη του 19ου αιώνα έως το 1958, παράγοντας θείο για την κατασκευή πυρίτιδας, την παραγωγή φυτοφαρμάκων και τη φαρμακευτική χρήση. Στα μέσα της δεκαετίας του 1950, η τιμή του θείου μειώθηκε δραματικά, καθιστώντας αδύνατη την οικονομικά βιώσιμη λειτουργία του μεταλλείου. Παράλληλα, οι συνθήκες εργασίας ήταν ιδιαίτερα δύσκολες, καθώς η εξόρυξη γινόταν συχνά σε θερμοκρασίες που ξεπερνούσαν τους 38 °C, ενώ οι κίνδυνοι για την υγεία που συνδέονταν με τις μεταλλευτικές εργασίες δυσχέραιναν την εξεύρεση εργατικού δυναμικού. Τα προβλήματα αυτά, σε συνδυασμό με τους χαμηλούς μισθούς και τις καθυστερήσεις στην καταβολή τους, οδηγούσαν συχνά τους εργαζομένους σε απεργίες. Το εργοστάσιο έκλεισε αιφνιδίως το 1958, εγκαταλείποντας τον εξοπλισμό και τις εγκαταστάσεις του. Σήμερα, ο ιστορικός αυτός μεταλλευτικός χώρος περιλαμβάνει ερειπωμένα κτίρια, σκουριασμένες σιδηροτροχιές και εγκαταλελειμμένα βαγονέτα και καρότσια, δημιουργώντας μια ιδιαίτερη, σχεδόν απόκοσμη ατμόσφαιρα.

7. Kρυπτοδόμος του Καλόγερου – Σαρακήνικο – Παπάφραγκας – Μανδράκια  (S11, S12, S13, S15/ Εικ. 1, βλ. Εικόνες 11, 12, 13)
Ο κρυπτοδόμος του Καλόγερου (Kalogeros cryptodome) (S11/Εικ. 1, βλ. επίσης Εικ. 11) είναι ένας από τους πιο εντυπωσιακούς και σημαντικούς γεωλογικούς σχηματισμούς στη Μήλο. Βρίσκεται στο βορειοανατολικό τμήμα του νησιού (κοντά στα Πολλώνια) και αποτελεί ένα κλασικό παράδειγμα υποθαλάσσιας ηφαιστειακής δραστηριότητας. Στη γεωλογία, ο κρυπτοδόμος είναι ένας ηφαιστειακός θόλος (κωνικός βράχος) που δημιουργείται όταν το μάγμα ωθείται προς την επιφάνεια, αλλά δεν καταφέρνει να ξεσπάσει ως κανονική λάβα. Αντίθετα, παγιδεύεται και στερεοποιείται ακριβώς κάτω από προϋπάρχοντα ιζήματα ή πετρώματα, ανασηκώνοντας το έδαφος από πάνω του. Τα βασικά χαρακτηριστικά του Καλόγερου περιλαμβάνουν:  (A) Ηλικία: Δημιουργήθηκε κατά το Ανώτερο Πλειόκαινο, με την ηλικία τοποθέτησής του να υπολογίζεται περίπου στα 2,62 εκατομμύρια έτη. (B) Σύνθεση & Διαστάσεις: Αποτελείται από δακίτη (ημι-όξινο ηφαιστειακό πέτρωμα). Έχει πλάτος 800 έως 1.300 μέτρα και ορατό ύψος τουλάχιστον 120 μέτρα. (Γ)  Περιβάλλον σχηματισμού: Η διείσδυση του μάγματος έγινε μέσα σε υγρά, μη ενοποιημένα ιζήματα κισσηρώδους (ελαφρόπετρας) σε ένα ρηχό θαλάσσιο περιβάλλον. 
Το πιο εντυπωσιακό χαρακτηριστικό του Καλόγερου, το οποίο είναι άμεσα ορατό στους επισκέπτες, είναι η στηλοειδής κατάτμηση (columnar jointing). Καθώς η μάζα του δακίτη ψύχθηκε αργά και ομοιόμορφα, συρρικνώθηκε και δημιούργησε γεωμετρικές, πενταγωνικές και εξαγωνικές στήλες (σαν κατακόρυφους πέτρινους πυλώνες) με διάμετρο από 20 έως 250 εκατοστά.

Εικόνα 11. α Γλαρονήσια της Μήλου αποτελούν ένα από τα πιο εντυπωσιακά και χαρακτηριστικά παραδείγματα στηλοειδούς κατάτμησης (columnar jointing) στον ελληνικό χώρο

Ο γεωλογικός σχηματισμός του Σαρακήνικου (S13/Εικ. 1, βλ. επίσης Εικ. 12), στη βόρεια ακτή της Μήλου, αποτελείται κυρίως από λευκή ηφαιστειακή τέφρα, ελαφρόπετρα και άλλα ηφαιστειοκλαστικά ιζήματα, τα οποία αποτέθηκαν σε θαλάσσια και χερσαία περιβάλλοντα. Τα πετρώματα σχηματίστηκαν κατά τη διάρκεια της ηφαιστειακής δραστηριότητας στο Πλειόκαινο–Πλειστόκαινο και περιλαμβάνουν άφθονα θραύσματα ελαφρόπετρας μέσα σε λεπτόκοκκο ηφαιστειακό υλικό, τοπικά σε εναλλαγές με διατομίτη. Η λευκή, σχετικά μαλακή και εύκολα διαβρώσιμη ηφαιστειακή απόθεση έχει διαμορφωθεί από τη δράση των κυμάτων και του ανέμου, δημιουργώντας τους χαρακτηριστικούς λευκούς βράχους, τις θαλάσσιες κοιλότητες και το σεληνιακό τοπίο της περιοχής. Η θέση προσφέρει στους φοιτητές την ευκαιρία να μελετήσουν ηφαιστειοκλαστικές αποθέσεις, τη στρωματογραφία τους και τον ρόλο της διάβρωσης στη διαμόρφωση του παράκτιου τοπίου.

Εικόνα 12. Το Σαρακήνικο στη Μήλο αποτελεί ένα από τα πιο εντυπωσιακά γεωλογικά μνημεία της Ελλάδας, παγκοσμίως διάσημο για το «σεληνιακό» του τοπίο. Η μοναδική, κατάλευκη όψη του οφείλεται στους ηφαιστειακούς τόφους, οι οποίοι σχηματίστηκαν εκατομμύρια χρόνια πριν.
Ο Παπάφραγκας (S12/Εικ. 1, βλ. επίσης Εικ. 13), στη βόρεια ακτή της Μήλου, αποτελεί χαρακτηριστική θέση μελέτης των ηφαιστειοκλαστικών σχηματισμών του νησιού, οι οποίοι περιλαμβάνουν τόφφους και αποθέσεις πλούσιες σε ελαφρόπετρα. Για τους φοιτητές του SEG Student Chapter, η περιοχή προσφέρει την ευκαιρία να παρατηρήσουν τη σύσταση, την υφή και τη στρωματογραφία των ηφαιστειακών αποθέσεων, να αναγνωρίσουν ενδείξεις των εκρηκτικών ηφαιστειακών διεργασιών και να διερευνήσουν τη σχέση μεταξύ ηφαιστειακής δραστηριότητας, λιθολογίας και διάβρωσης. Επίσκεψη επίσης στον γειτονικό προϊστορικό οικισμό της Φυλακωπής.

Εικόνα 13. Αριστερά: Το τοπίο στον Παπάφραγκα αποτελείται από στρώματα γκριζόλευκης ηφαιστειακής τέφρας, κίσσηρης και τόφφων. Οι κατακόρυφοι βράχοι του φαραγγιού δημιουργήθηκαν από τα κύματα και τους ανέμους που «έσκαψαν» τα μαλακά ηφαιστειακά πετρώματα. Δεξιά: Στα Μανδράκια, οι απότομοι γκρεμοί είναι φτιαγμένοι από μαλακά ηφαιστειακά πετρώματα και τόφφους. Η διάβρωση από τη θάλασσα και τον αέρα δημιούργησε φυσικές σπηλιές στους βράχους, μέσα στις οποίες οι ντόπιοι έχτισαν τα διάσημα «σύρματα» (πολύχρωμα υπόσκαφα σπιτάκια με χρωματιστές πόρτες για τις βάρκες)
8. Triades – Galana Pb–Zn–(Ag) deposits (S7/Εικ. 1, βλ. επίσης Εικ. 14)
Η περιοχή Τριάδες της Μήλου φιλοξενεί Pb–Zn–(Ag) μεταλλοφορία, η οποία σχηματίστηκε σε υποθαλάσσιο υδροθερμικό περιβάλλον. Η μεταλλοφορία περιλαμβάνει φλέβες γαληνίτη και σφαλερίτη, μαζί με βαρίτη και χαλαζία, που αποτέθηκαν από θερμά υδροθερμικά ρευστά. Ένα ιδιαίτερα σημαντικό χαρακτηριστικό είναι η επανειλημμένη αναμόχλευση και μεταφορά του μεταλλοφόρου υλικού από υποθαλάσσιες ροές κορημάτων, οι οποίες πιθανότατα κατέστρεψαν τμήματα του αναπτυσσόμενου κοιτάσματος και περιόρισαν τον σχηματισμό συμπαγών θειούχων σωμάτων. Για τους φοιτητές του SEG Student Chapter, οι Τριάδες αποτελούν χαρακτηριστικό παράδειγμα του τρόπου με τον οποίο οι μαζικές κινήσεις ιζημάτων στον θαλάσσιο πυθμένα μπορούν να επηρεάσουν την ανάπτυξη, τη διατήρηση και την τελική μορφή των υδροθερμικών κοιτασμάτων, με σημαντικές επιπτώσεις στην ερμηνεία και την εξερεύνηση μεταλλογενετικών συστημάτων τύπου VMS (ηφαιστειογενών συμπαγών θειούχων κοιτασμάτων).

Εικόνα 14. Υδροθερμικοί θόλοι μεταλλοφόρων λατυποπαγών στις Τριάδες.
9. Νύχια (Nychia) – Κοίτασμα Οψιδιανού (S1/Εικ. 1, βλ. επίσης Εικ. 15)

Εικόνα 15. Η τοποθεσία «Νύχια» αποτελεί ένα από τα σημαντικότερα και παλαιότερα προϊστορικά λατομεία εξόρυξης οψιδιανού (ηφαιστειακού γυαλιού) στον κόσμο.
Το κοίτασμα οψιδιανού των Νυχίων, κοντά στον Αδάμαντα της Μήλου, αποτελεί σημαντική γεωλογική και αρχαιολογική θέση, όπου η φυσική ηφαιστειακή ύαλος σχηματίστηκε πριν από περίπου 1,4 εκατομμύρια χρόνια, μέσω της ταχείας ψύξης λάβας ρυολιθικής σύστασης, πλούσιας σε πυρίτιο. Ο οψιδιανός χαρακτηρίζεται από υαλώδη υφή, υψηλή περιεκτικότητα σε πυρίτιο και μικροκρυσταλλικά εγκλείσματα, όπως άστριοι, αμφίβολοι, βιοτίτης και αδιαφανή ορυκτά. Η σκληρότητά του και ο χαρακτηριστικός κογχοειδής θραυσμός του επιτρέπουν τη δημιουργία εξαιρετικά αιχμηρών ακμών, καθιστώντας τον πολύτιμη πρώτη ύλη για την κατασκευή προϊστορικών εργαλείων και όπλων. Η εκμετάλλευσή του ξεκίνησε κατά τη Μεσολιθική και τη Νεολιθική περίοδο, και η Μήλος εξελίχθηκε σε ένα από τα σημαντικότερα κέντρα προμήθειας οψιδιανού, ο οποίος διακινούνταν σε όλο το Αιγαίο και πέρα από αυτό. Για τους φοιτητές του SEG Student Chapter, η θέση αναδεικνύει τη σύνδεση μεταξύ ηφαιστειακών διεργασιών, υφής και ιδιοτήτων των πετρωμάτων, εξόρυξης πρώτων υλών και των γεωλογικών πόρων που υποστήριξαν τα πρώιμα εμπορικά δίκτυα.

10.  Αχιβαδολίμνη ή Χιβαδολίμνη (S8/Εικ.1)
H Αχιβαδολίμνη ή Χιβαδολίμνη, με θέα προς τον Αδάμαντα, αποτελεί χαρακτηριστικό παράδειγμα παλαιού υπαίθριου μεταλλείου περλίτη, του οποίου η εκμετάλλευση διήρκεσε από το 1954 έως το 1982. Μετά την ολοκλήρωση της εξόρυξης, ο χώρος αποκαταστάθηκε περιβαλλοντικά και εντάχθηκε πλήρως στο φυσικό τοπίο και το οικοσύστημα της περιοχής.
11. Μεταλλευτικό Μουσείο Μήλου (https://www.milosminingmuseum.com/)
12. Νεότερα δεδομένα για τα υδροθερμικά  πεδία της Μήλου και Αντιμήλου 
(Nomikou et al., 2025; Belka et al., 2026)

ΘΕΜΑΤΑ ΑΝΑΠΤΥΞΗΣ  ΑΠΟ ΤΟΝ ΟΜΟΤΙΜΟ ΚΑΘΗΓΗΤΗ ΔΗΜΗΤΡΗ ΠΑΠΑΝΙΚΟΛΑΟΥ

12Α. ΜΗΛΟΣ (Εικόνες 16, 17): Πρόσφατες γεωφυσικές και ωκεανογραφικές έρευνες, σε συνδυασμό με δεδομένα από το τηλεχειριζόμενο υποθαλάσσιο όχημα (ROV) MARUM-SQUID, αποκάλυψαν ένα έως πρότινος άγνωστο πεδίο υδροθερμικών αναβλύσεων σε βάθη 30–230 m στην υφαλοκρηπίδα της Μήλου (Εικ. 15). Εντοπίστηκαν τρεις κύριες περιοχές εκδήλωσης της υδροθερμικής δραστηριότητας: Αγία Κυριακή, Παλαιοχώρι–Θειωρυχεία και Βάνι. Οι περιοχές αυτές συνδέονται χωρικά με ενεργά ρήγματα διευθύνσεων ΑΝΑ–ΔΒΔ και ΒΔ–ΝΑ, τα οποία ελέγχουν τη μορφολογία της νοτιοανατολικής ακτής και του τεκτονικού βυθίσματος Μήλου–Φυριπλάκας. Οι υδροθερμικές αναβλύσεις παρουσιάζουν χαρακτηριστική συγκέντρωση σε συγκεκριμένα βάθη, κυρίως γύρω στα 130 και 180 m, ενώ στην περιοχή Παλαιοχωρίου–Θειωρυχείων παρατηρείται επιπλέον συγκέντρωση περίπου στα 210 m. Στα μικρότερα βάθη αναπτύσσονται σε αμμώδη υποστρώματα με λευκούς μικροβιακούς τάπητες και εκπομπές αερίων. Σε μεγαλύτερα βάθη παρατηρούνται εκτεταμένοι μικροβιακοί τάπητες, υδροθερμικές καμινάδες έκλυσης CO₂ και ενεργές εκλύσεις υδροθερμικών ρευστών, με θερμοκρασίες άνω των 180 °C. Τα ευρήματα τεκμηριώνουν τη συνεχιζόμενη υδροθερμική δραστηριότητα και αναδεικνύουν τον σημαντικό ρόλο των ενεργών ρηγμάτων στον χωρικό έλεγχό της.

Εικόνα 16. (Nomikou et al., 2025). Βαθυμετρικός χάρτης της περιοχής μελέτης γύρω από τη νήσο Μήλο, με ισοβαθείς καμπύλες ανά 20 m. Η ισοβαθής των 130 m απεικονίζεται με σκούρο μπλε χρώμα, ενώ το όριο της υφαλοκρηπίδας (shelf break) σημειώνεται με παχιά μαύρη διακεκομμένη γραμμή, σε διαφορετικά βάθη. Οι στήλες αερίων που ανιχνεύθηκαν  (flares—χαρακτηριστικός όρος της θαλάσσιας γεωφυσικής που περιγράφει ακουστικές ανωμαλίες στη στήλη του νερού, οι οποίες μπορεί να σχετίζονται με εκπομπές αερίων από τον πυθμένα), οι οποίες ερμηνεύονται ως θέσεις ενεργών εκπομπών αερίων ή/και υδροθερμικών αναβλύσεων, απεικονίζονται με κόκκινους κύκλους. Η χερσαία τοπογραφία αποδίδεται με σκιασμένο ανάγλυφο, ενώ η πολύ ρηχή παράκτια ζώνη (βάθος <40 m) παραμένει λευκή. Συντομογραφίες: V: Βάνι, Pr. I: Προφήτης Ηλίας, F: Φυριπλάκα, PL: Παλαιοχώρι, TH: Θειωρυχεία και T: Τράχηλας. Ένθετος χάρτης: Γεωτεκτονικό πλαίσιο του Ηφαιστειακού Τόξου του Νοτίου Αιγαίου (South Aegean Volcanic Arc), με τη θέση του ηφαιστειακού συμπλέγματος της Μήλου (κόκκινο ορθογώνιο). Το σύμπλεγμα αναπτύσσεται στην περιοχή οπισθοτόξου του Ελληνικού Τόξου, πίσω από τις Ελληνικές Τάφρους, το νησιωτικό τόξο Πελοποννήσου–Κρήτης–Δωδεκανήσων και τη λεκάνη οπισθοτόξου της Κρήτης (Cretan Back-Arc Basin – CBAB).


[image: image17]
Εικόνα 17. Βλέπε Multibeam data (Nomikou et al., 2025). 
12B. ANTIΜΗΛΟΣ (Εικόνα 17): Η μελέτη του ηφαιστειακού πεδίου της Αντιμήλου βασίζεται σε ωκεανογραφική έρευνα στα βορειοδυτικά της Μήλου, με αξιοποίηση δεδομένων υψηλής ανάλυσης από βαθυμετρικές αποτυπώσεις, αυτόνομα υποθαλάσσια οχήματα (AUV) και σεισμικές διασκοπήσεις. 

[image: image18]
Εικόνα 18 (Belka et al., 2026). Η έρευνα ανέδειξε τρεις υποθαλάσσιους ηφαιστειακούς κώνους κοντά στην Αντίμηλο, καθώς και τη στενή αλληλεπίδραση ηφαιστειότητας και τεκτονικής στην ευρύτερη περιοχή Μήλου–Αντιμήλου. Η περιοχή χαρακτηρίζεται από έντονη τεκτονική δραστηριότητα, με ρηξιγενείς ζώνες διεύθυνσης ΒΔ–ΝΑ και ΑΒΑ–ΔΝΔ, οι οποίες οριοθετούν τεκτονικά βυθίσματα και ελέγχουν τη γεωμετρία του ηφαιστειακού πεδίου. Βορειοδυτικά της Αντιμήλου εκτείνεται, σε βάθη έως 800 m, μια εκτεταμένη ζώνη ανώμαλου θαλάσσιου πυθμένα, η οποία περιλαμβάνει αποθέσεις υποθαλάσσιων ροών κορημάτων και συνδέεται με επεισόδια υποθαλάσσιων κατολισθήσεων, πιθανώς προκαλούμενων από σεισμούς. Παράλληλα, η ανεπτυγμένη υφαλοκρηπίδα σε βάθη 130–150 m γύρω από την Αντίμηλο και πάνω από δύο ρηχούς υποθαλάσσιους ηφαιστειακούς κώνους μαρτυρά τη διαχρονική εξέλιξη του ηφαιστειακού συστήματος και τη μεταβολή της ακτογραμμής κατά τις τελευταίες περιόδους χαμηλής θαλάσσιας στάθμης. Οι κύριοι γεωλογικοί κίνδυνοι της περιοχής περιλαμβάνουν ισχυρούς σεισμούς (Mw 6,0–6,6), υποθαλάσσιες κατολισθήσεις και ενεργή ηφαιστειακή–υδροθερμική δραστηριότητα, η οποία εκδηλώνεται με έντονες υδροθερμικές αναβλύσεις στον θαλάσσιο πυθμένα.
Επιστημονικοί υπεύθυνοι της γεωλογικής εκδρομής

 Επιστημονικοί υπεύθυνοι της γεωλογικής υπαίθριας άσκησης είναι οι ομότιμοι Καθηγητές του Εθνικού και Καποδιστριακού Πανεπιστημίου Αθηνών (ΕΚΠΑ), Δρ. Στέφανος Κίλιας, και Δρ. Δημήτριος Παπανικολάου. 
Πρόγραμμα και διαδρομές της γεωλογικής άσκησης πεδίου (υπό διαμόρφωση)

Οι θέσεις που θα επισκεφθούμε στο πλαίσιο της Γεωλογικής Άσκησης Πεδίου σημειώνονται στην Εικόνα 1 με τον κωδικό SX, όπου X αντιστοιχεί στον αύξοντα αριθμό κάθε θέσης.

Το ημερήσιο πρόγραμμα επισκέψεων θα διαμορφωθεί ανάλογα με την ημέρα προγραμματισμένης επίσκεψης στις εγκαταστάσεις της IMERYS S.A., καθώς και με τις επικρατούσες καιρικές συνθήκες.

